البحث عن الذات

البحث عن الذات ، قصة حياتى هوه اسم الكتاب اللى ألفه الرئيس الزعيم بطل الحرب والسلام محمد انور السادات وكتب فيه مذكراته و قصة حياته.الكتاب اتطبع اول مره فى ابريل 1978 و بعدين صدرت له طبعه تانيه فى اكتوبر من نفس السنه و لحد دلوقتى بتطلع منه طبعات جديده من وقت للتانى.
الكتاب اتترجم و اتنشر باكتر من 13 لغه اهمهم الانجليزى و الفرنساوى و العبرى و الفينلاندى و اليابانى.

اتنشرت كمان فصول من الكتاب فى مجلات عالميه زى مجلة التايم الامريكيه و بارى ماتش الفرنساويه و لا ريبوبليكا الطليانيه و ذى اوبزيرفر البريطانيه و دير شبيجيل الالمانيه.

بمناسبة الذكرى التاسعه لثورة 15 مايو ، ساهم الزعيم انور السادات فى التكلفه الفعليه لطبع الكتاب و اتنازل عن حقوق التأليف بتاعة الطبعه دى و اتكتب على الغلاف الداخلى للكتاب ان كل الحقوق الماديه المترتبه على نشر الكتاب دا او استعمال حتت منه هى مخصصه لتنمية و تطوير قرية ميت ابو الكوم.سعر الكتاب فى سنة 1979 كان 25 قرش يادوب.

الكتاب متكون من عشر فصول بالاضافه لمجموعة وثايق مهمه فى اخر الكتاب:
 الفصل الاول:من ميت ابو الكوم لسجن الاجانب.
 الفصل التانى : نحو تحرير الارض.
 الفصل التالت: نحو تحرير الذات (الزنزانه 54).
 الفصل الرابع : العمل من اجل قيام الثوره.
 الفصل الخامس : الثوار يحكمون.
 الفصل السادس:عجز القوه " مصر فى حكم عبد الناصر من يوليه 56 ل يونيه 67.
 الفصل السابع : فترة انتقالية "الكفاح من اجل البقاء".
 الفصل التامن : الثوره التانيه.
 الفصل التاسع : حرب اكتوبر.
 الفصل العاشر :الطريق لاسلام.
 الوثايق : مجموعة وثايق سريه زى الرسايل اللى بعتها انور السادات لبريجينيف (30 اغسطس 1973)و لحافظ الاسد (10 اكتوبر 1973) و نص خطاب السادات فى الكينيسيت الاسرائيلى (30 نوفمبر 1977)

تصنيف:كتب
تصنيف:انور السادات